**เสนอ คณะกรรมการและผู้ถือหุ้นของบริษัท อิตาเลียนไทย ดีเวล๊อปเมนต์ จำกัด (มหาชน)**

ข้าพเจ้าได้สอบทานงบแสดงฐานะการเงินรวมและเฉพาะของบริษัท อิตาเลียนไทย ดีเวล๊อปเมนต์ จำกัด (มหาชน) และบริษัทย่อย ณ วันที่ 30 มิถุนายน 2563 งบกำไรขาดทุนและกำไรขาดทุนเบ็ดเสร็จอื่นรวม และเฉพาะของบริษัท สำหรับงวดสามเดือนและหกเดือนสิ้นสุดวันที่ 30 มิถุนายน 2563 งบแสดงการเปลี่ยนแปลงส่วนของผู้ถือหุ้นรวมและเฉพาะของบริษัท และงบกระแสเงินสดรวมและเฉพาะของบริษัท สำหรับงวดหกเดือนสิ้นสุดวันเดียวกัน และหมายเหตุประกอบงบการเงินระหว่างกาลแบบย่อ ผู้บริหารของบริษัทเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง “การรายงานทางการเงินระหว่างกาล” ส่วนข้าพเจ้าเป็นผู้รับผิดชอบในการรายงานให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

**ขอบเขตการสอบทาน**

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 “การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ” การสอบทานดังกล่าวประกอบด้วย การใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชี และการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจํากัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสําคัญทั้งหมด ซึ่งอาจจะพบได้จากการตรวจสอบ ดังนั้น ข้าพเจ้าจึงไม่แสดงความเห็นต่อข้อมูลทางการเงินระหว่างกาล

**เกณฑ์ในการให้ข้อสรุปอย่างมีเงื่อนไข**

เกณฑ์ในการให้ข้อสรุปอย่างมีเงื่อนไขของข้าพเจ้ามีดังนี้

* ตามที่กล่าวไว้ในหมายเหตุประกอบงบการเงินระหว่างกาลข้อ 10.2 ในระหว่างไตรมาส 3 และ 4 ปี 2562 บริษัทย่อยในต่างประเทศแห่งหนึ่งได้ออกหุ้นสามัญเพิ่มทุนให้กับบริษัทและผู้ร่วมลงทุนรายใหม่ในราคาตามมูลค่าหุ้นที่ตราไว้เป็นจำนวนเงินรวม 1,286.68 ล้านบาท ผลจากการเพิ่มทุนของบริษัทย่อย ทำให้สัดส่วนการถือหุ้นของบริษัทในบริษัทย่อยดังกล่าวลดลง และส่งผลให้บริษัทสูญเสียอำนาจการควบคุมในบริษัทย่อยดังกล่าว โดยผู้ร่วมลงทุนรายใหม่มีอำนาจควบคุมบริษัทดังกล่าวร่วมกันกับบริษัท ผู้บริหารของบริษัทจึงพิจารณาจัดประเภทเงินลงทุนที่เหลืออยู่ในบริษัทย่อยดังกล่าว เป็นเงินลงทุนในบริษัทร่วม และใช้มูลค่าตามบัญชีของสินทรัพย์สุทธิของบริษัทย่อย ณ วันที่สูญเสียอำนาจการควบคุมคำนวณมูลค่าเงินลงทุนที่เหลือตามสัดส่วนของบริษัทเป็นเงินลงทุนเริ่มแรกจำนวน 837.21 ล้านบาท อย่างไรก็ตาม มาตรฐานการรายงานทางการเงินกำหนดให้บริษัทต้องรับรู้เงินลงทุนเริ่มแรกด้วยมูลค่ายุติธรรม และรับรู้ส่วนต่างของมูลค่ายุติธรรมกับมูลค่าตามบัญชีของส่วนได้เสียคงเหลือตามบัญชี เป็นกำไรหรือขาดทุนจากการสูญเสียอำนาจควบคุมในบริษัทย่อยไว้ในงบการเงินรวมสำหรับปี 2562 ผู้บริหารของบริษัทจึงได้ว่าจ้างผู้ประเมินราคาอิสระทำการประเมินมูลค่ายุติธรรมของบริษัทย่อย ทั้งนี้ มูลค่ายุติธรรมดังกล่าวจะมีผลกระทบต่อการพิจารณาว่าการเพิ่มทุนให้ผู้ร่วมทุนรายใหม่ถือเป็นรายการจ่ายโดยใช้หุ้นเป็นเกณฑ์ ตามมาตรฐานการรายงานทางการเงินฉบับที่ 2 เรื่อง “การจ่ายโดยใช้หุ้นเป็นเกณฑ์” หรือไม่ ซึ่งบริษัทยังไม่สามารถทราบผลกระทบที่อาจเกิดขึ้น (ถ้ามี) ต่อมูลค่าของเงินลงทุนในบริษัทร่วม ในงบการเงินรวมของบริษัท ณ วันที่ 31 ธันวาคม 2562 และ 30 มิถุนายน 2563 และผลการดำเนินงานรวมสำหรับปีสิ้นสุดวันที่ 31 ธันวาคม 2562
* ตามที่กล่าวไว้ในหมายเหตุประกอบงบการเงินระหว่างกาลข้อ 10.3 งบการเงินรวมสำหรับงวดสามเดือนและหกเดือนสิ้นสุดวันที่ 30 มิถุนายน 2563 ได้รวมเงินลงทุนในกิจการร่วมค้าแห่งหนึ่งตามวิธีส่วนได้เสียจำนวน 179.33 ล้านบาท ในงบแสดงฐานะการเงินรวม ซึ่งจำนวนดังกล่าวคำนวณจากข้อมูลทางการเงินซึ่งจัดทำโดยฝ่ายบริหารของกิจการร่วมค้า และยังไม่ได้มีการสอบทานโดยผู้สอบบัญชี เนื่องจากกิจการร่วมค้าและเจ้าของโครงการมีข้อพิพาทเกี่ยวกับการบอกเลิกสัญญาว่าจ้าง และอยู่ระหว่างการเจรจาเกี่ยวกับมูลค่าที่คาดว่าจะได้รับคืนของสินทรัพย์ สุทธิจากภาระผูกพันในหนี้สินปัจจุบัน และภาระหนี้สินที่อาจเกิดขึ้น ทั้งนี้ ผู้บริหารของกิจการร่วมค้ายังไม่สามารถประเมินผลกระทบที่อาจเกิดขึ้น (ถ้ามี) จากการบอกเลิกสัญญาดังกล่าว ซึ่งยังไม่สามารถสรุปได้ในปัจจุบัน

**ข้อสรุปอย่างมีเงื่อนไข**

จากการสอบทานของข้าพเจ้า ยกเว้นผลกระทบที่อาจมีต่องบการเงินรวมและเฉพาะของบริษัท สำหรับงวดสามเดือนและหกเดือนสิ้นสุดวันที่ 30 มิถุนายน 2563 จากเรื่องที่กล่าวภายใต้ “เกณฑ์ในการให้ข้อสรุปอย่างมีเงื่อนไข” ดังกล่าวข้างต้น ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชี ฉบับที่ 34 เรื่อง “การรายงานทางการเงินระหว่างกาล” ในสาระสำคัญ

**ข้อมูลและเหตุการณ์ที่ควรทราบ**

ข้าพเจ้าขอให้สังเกตข้อมูลดังต่อไปนี้

1. ตามที่กล่าวไว้ในหมายเหตุประกอบงบการเงินระหว่างกาลข้อ 29.1 ในเดือนมกราคม 2563 บริษัทได้รับหนังสือแจ้งจากรัฐวิสาหกิจแห่งหนึ่งซึ่งเป็นเจ้าของงานโครงการก่อสร้างแห่งหนึ่ง เรียกร้องให้บริษัทชำระค่าปรับสำหรับงานก่อสร้างที่แล้วเสร็จภายหลังวันที่กำหนดไว้ในสัญญา (Key Date) และภายหลัง วันสิ้นสุดเวลาตามสัญญาก่อสร้าง อย่างไรก็ตาม บริษัทได้ทำหนังสือโต้แย้งการขอให้ชำระค่าปรับและ ได้ชี้แจงมูลเหตุของงานก่อสร้างที่ล้าช้ากว่าแผนงานที่กำหนด ซึ่งจำเป็นต้องขอขยายเวลาแล้วเสร็จจากวันที่กำหนดไว้ในสัญญาเริ่มแรกที่ทำไว้กับเจ้าของโครงการ เนื่องจากมีหลายกรณีและหลายเหตุการณ์ที่มีผลกระทบต่อความล่าช้าในการปฏิบัติงานก่อสร้าง ทั้งนี้จากการเจรจา บริษัทได้รับความเห็นชอบจาก ผู้ควบคุมงานของเจ้าของโครงการในการขยายกำหนดเวลาแล้วเสร็จของงาน (Key Date) และระยะเวลาแล้วเสร็จของสัญญาจากผลกระทบของบางเหตุการณ์แล้ว อย่างไรก็ตาม ยังมีบางกรณีและบางเหตุการณ์ที่อยู่ระหว่างการพิจารณาของคณะกรรมการตรวจรับพัสดุของเจ้าของโครงการ เพื่อนำเสนอต่อคณะอนุกรรมการกลั่นกรองด้านพัสดุ และคณะกรรมการของเจ้าของโครงการเพื่อพิจารณาอนุมัติต่อไป ทั้งนี้ ฝ่ายบริหารของบริษัทจึงยังไม่สามารถประเมินผลกระทบจากเรื่องดังกล่าว ซึ่งขึ้นอยู่กับเหตุการณ์ที่ยังไม่สามารถสรุปได้ในปัจจุบัน
2. ตามที่กล่าวไว้ในหมายเหตุประกอบงบการเงินระหว่างกาลข้อ 10.2 12 13 และ 18 กลุ่มบริษัทมีเงินลงทุนในโครงการที่สำคัญกับหน่วยงานรัฐบาลทั้งในประเทศและต่างประเทศ ซึ่งอยู่ในขั้นตอนของการพัฒนาโครงการ ทั้งนี้ การพัฒนาโครงการดังกล่าวเพื่อให้สามารถดำเนินการได้ตามแผนนั้น ขึ้นอยู่กับสถานการณ์และปัจจัยหลายอย่าง เงินลงทุนในโครงการที่สำคัญในงบการเงินรวมและเฉพาะของบริษัท ณ วันที่ 30 มิถุนายน 2563 มีดังนี้
* ตามที่กล่าวไว้ในหมายเหตุประกอบงบการเงินระหว่างกาลข้อ 10.2 บริษัทมีเงินลงทุนในโครงการเหมืองแร่บ๊อกไซต์ และโครงการก่อสร้างโรงงานอลูมิน่า (ซึ่งเป็นการลงทุนผ่านบริษัทร่วมแห่งหนึ่งซึ่งจัดตั้งในสาธารณรัฐประชาธิปไตยประชาชนลาว) บริษัทมีลูกหนี้การค้า ลูกหนี้เงินประกันผลงาน เงินให้กู้ยืม และเงินลงทุนในบริษัทร่วมเพื่อลงทุนในโครงการดังกล่าว รวมทั้งสิ้น 1,098.34 ล้านบาท ทั้งนี้ บริษัทร่วมได้รับประทานบัตรการทำเหมืองแร่บ๊อกไซต์จากรัฐบาลสาธารณรัฐประชาธิปไตยประชาชนลาว และอยู่ระหว่างการดำเนินการขอใบรับรองรายงานสิ่งแวดล้อมและสังคม (ESIA Certificate) ของโครงการ นอกจากนี้ บริษัทร่วมอยู่ระหว่างการเจรจากับผู้ร่วมลงทุนในการจัดหาแหล่งเงินทุนเพื่อพัฒนาโครงการต่อไป
* ตามที่กล่าวไว้ในหมายเหตุประกอบงบการเงินระหว่างกาลข้อ 12 งบการเงินรวมและเฉพาะของบริษัทได้รวมต้นทุนระหว่างพัฒนาสำหรับสิทธิในสัมปทาน – โครงการทวายจำนวน 7,830.17 ล้านบาท และ 5,205.96 ล้านบาท ตามลำดับ รายการดังกล่าวเป็นต้นทุนการได้มาซึ่งสิทธิสัมปทานและต้นทุนระหว่างพัฒนาโครงการนิคมอุตสาหกรรมและโครงสร้างพื้นฐานในพื้นที่เขตเศรษฐกิจพิเศษทวาย ซึ่งเดิมบริษัทได้รับสิทธิในการพัฒนาโครงการดังกล่าวจากหน่วยงานรัฐบาลของสาธารณรัฐแห่งสหภาพเมียนมา และกลุ่มบริษัทได้ดำเนินการพัฒนาพื้นที่ในโครงการไปแล้วบางส่วน อย่างไรก็ตาม ต่อมาโครงการระหว่างพัฒนาดังกล่าวได้รับการสนับสนุนจากรัฐบาลไทยและรัฐบาลแห่งสาธารณรัฐแห่งสหภาพเมียนมา ซึ่งได้จัดตั้งนิติบุคคลเฉพาะกิจเพื่อร่วมกันผลักดันและกำหนดนโยบายการพัฒนาโครงการใหม่ โดยได้ตกลงให้ กลุ่มบริษัทมีสิทธิได้รับการชดใช้เงินคืนในส่วนที่บริษัทได้ลงทุนไปก่อนหน้าแล้ว รวมทั้งค่าใช้จ่ายส่วนอื่นจากผู้ลงทุนรายใหม่ของแต่ละโครงการสัมปทาน ตามผลสรุปการตรวจสอบวิเคราะห์สถานะ (Due Diligence) ของค่าใช้จ่ายในโครงการต่างๆ ที่บริษัทได้ดำเนินการไปแล้ว ซึ่งจัดทำโดยบริษัทที่ปรึกษาที่ได้รับการคัดเลือกจากนิติบุคคลเฉพาะกิจ หรือให้ได้รับสิทธิพัฒนาที่ดินและบริหารจัดการโครงการสัมปทานเพิ่มเติมเพื่อให้ได้รับผลตอบแทนทดแทนการชดเชยเงินคืน ทั้งนี้ ความคืบหน้าของโครงการระหว่างพัฒนาดังกล่าว ขึ้นอยู่กับการสนับสนุนจากรัฐบาลไทยและรัฐบาลของสาธารณรัฐแห่งสหภาพเมียนมาในการผลักดันโครงการสัมปทานต่างๆ ให้เกิดขึ้นในอนาคต รวมถึงการเข้ามาลงทุนของผู้ร่วมทุนรายใหม่ที่สนใจลงทุนในแต่ละโครงการสัมปทาน ซึ่งผู้บริหารของกลุ่มบริษัทเชื่อว่าจะคุ้มค่ากับเงินลงทุนที่ได้ลงไป
* ตามที่กล่าวไว้ในหมายเหตุประกอบงบการเงินระหว่างกาลข้อ 13 บริษัทย่อยมีต้นทุนในการได้มาซึ่งสิทธิในการสำรวจและพัฒนาโครงการเหมืองแร่โปแตชเป็นจำนวนเงิน 2,293.49 ล้านบาท และต้นทุนการสำรวจและพัฒนาโครงการเหมืองแร่รวมจำนวน 952.86 ล้านบาท ทั้งนี้ โครงการดังกล่าวอยู่ระหว่างการพิจารณาอนุมัติการขอประทานบัตรการทำเหมืองแร่โปแตช จากรัฐบาล ซึ่งฝ่ายบริหารของบริษัทเชื่อมั่นว่าโครงการดังกล่าวจะได้รับการอนุมัติและสามารถดำเนินการได้ในอนาคต เนื่องจากบริษัทย่อยได้มีการดำเนินการตามเงื่อนไขในการขอประทานบัตรการทำเหมืองแร่โดยครบถ้วนแล้ว
* ตามที่กล่าวไว้ในหมายเหตุประกอบงบการเงินระหว่างกาลข้อ 18 งบการเงินรวมและเฉพาะของบริษัท ได้รวมค่าใช้จ่ายสัมปทานรอตัดบัญชีและต้นทุนโครงการระหว่างพัฒนาโครงการในสาธารณรัฐโมซัมบิก จำนวน 2,242.09 ล้านบาท และ 1,947.92 ล้านบาท ตามลำดับ รายการดังกล่าวเป็นต้นทุนการได้มาซึ่งสิทธิสัมปทานและต้นทุนระหว่างพัฒนาโครงการก่อสร้างทางรถไฟสำหรับลำเลียงของหนัก และโครงการก่อสร้างท่าเรือน้ำลึก ซึ่งบริษัทย่อยในต่างประเทศได้รับสิทธิสัมปทานจากหน่วยงานรัฐบาลของสาธารณรัฐโมซัมบิก ทั้งนี้ ความคืบหน้าของโครงการระหว่างพัฒนาดังกล่าว ขึ้นอยู่กับการเจรจากับผู้ร่วมลงทุนเพื่อร่วมดำเนินธุรกิจในอนาคต และการได้รับอนุมัติเงินสนับสนุนโครงการจากสถาบันการเงิน
1. ข้าพเจ้าได้เคยแสดงความเห็นอย่างมีเงื่อนไขต่องบการเงินรวมสำหรับปี 2562 เกี่ยวกับมูลค่าที่คาดว่าจะเรียกเก็บเงินไม่ได้จากลูกหนี้การค้าของบริษัทย่อยในต่างประเทศแห่งหนึ่ง จำนวน 238.46 ล้านบาท (สุทธิจากค่าเผื่อหนี้สงสัยจะสูญจำนวน 46.04 ล้านบาท) ซึ่งอยู่ระหว่างติดตามเรียกรับชำระหนี้ตามแผนการชำระหนี้ ปัจจุบันลูกหนี้ดังกล่าวไม่สามารถจ่ายชำระหนี้ได้ตามแผน และได้ขอขยายแผนการชำระหนี้ออกไป เนื่องจากประสบปัญหาเกี่ยวกับการดำเนินโครงการอันสืบเนื่องมาจากการแพร่ระบาดของโรคติดเชื้อโคโรนา 2019 ฝ่ายบริหารของบริษัทย่อยได้ประเมินโอกาสที่จะได้รับชำระเงินจากลูกหนี้ดังกล่าวเห็นว่าระดับความน่าสงสัยที่จะเก็บเงินได้มีมากขึ้น จึงได้พิจารณาบันทึกค่าเผื่อผลขาดทุนจากการด้อยค่าสำหรับยอดคงเหลือของลูกหนี้ทั้งจำนวน ในงบการเงินรวมสำหรับงวดหกเดือนสิ้นสุดวันที่ 30 มิถุนายน 2563 แล้ว ตามที่ได้อธิบายไว้ในหมายเหตุประกอบงบการเงินระหว่างกาลข้อ 6
2. ข้าพเจ้าได้เคยแสดงความเห็นอย่างมีเงื่อนไขต่องบการเงินรวมสำหรับปี 2562 เกี่ยวกับมูลค่าที่คาดว่าจะเรียกเก็บเงินไม่ได้จากลูกหนี้การค้า และรายได้ที่ยังไม่เรียกชำระของบริษัทย่อยในต่างประเทศแห่งหนึ่ง จำนวน 121.55 ล้านบาท และ 63.48 ล้านบาท ตามลำดับ ซึ่งฝ่ายบริหารของบริษัทย่อยได้ทำการเจรจาเพื่อขอรับชำระหนี้ และหารือเกี่ยวกับการสนับสนุนทางการเงินจากกลุ่มบริษัทของลูกหนี้ ให้สนับสนุนทางการเงินเพื่อให้สามารถดำเนินโครงการต่อได้จนเสร็จสิ้น อย่างไรก็ตาม ผลของการเจรจาดังกล่าวได้ข้อสรุปว่าไม่ได้รับการอนุมัติจากคณะกรรมการของกลุ่มบริษัทของลูกหนี้ ฝ่ายบริหารของบริษัทย่อยจึงได้พิจารณาบันทึกขาดทุนจากการด้อยค่าสำหรับรายการดังกล่าวทั้งจำนวน ในงบการเงินสำหรับงวด หกเดือนสิ้นสุดวันที่ 30 มิถุนายน 2563 แล้ว ตามที่ได้อธิบายไว้ในหมายเหตุประกอบงบการเงิน ระหว่างกาลข้อ 6

ทั้งนี้ ข้าพเจ้ามิได้ให้ข้อสรุปอย่างมีเงื่อนไขในเรื่องดังกล่าวข้างต้น

**นายสมคิด เตียตระกูล**

ผู้สอบบัญชีรับอนุญาต

ทะเบียนเลขที่ 2785

บริษัท แกรนท์ ธอนตัน จำกัด

กรุงเทพมหานคร

14 สิงหาคม 2563